b'\n_START_ARTICLE_\nTuraidos Ro\xc5\xbe\xc4\x97\n_START_PARAGRAPH_\nTuraidos Ro\xc5\xbe\xc4\x97 (1601-1620 m.) \xe2\x80\x93 latvi\xc5\xb3 mergina Maja, gyvenusi Turaidos pilyje._NEWLINE_Majos (latv. Maija), \xc5\xbeinomos kaip Turaidos Ro\xc5\xbe\xc4\x97, Siguldos pilies sodininko Viktoro meil\xc4\x97s istorija \xe2\x80\x93 tikras XVII a. prad\xc5\xbeioje Turaidoje nutik\xc4\x99s \xc4\xafvykis.\n_START_SECTION_\nIstorija\n_START_PARAGRAPH_\n1601 m. lenk\xc5\xb3 ir \xc5\xa1ved\xc5\xb3 kariuomeni\xc5\xb3 m\xc5\xab\xc5\xa1io lauke Turaidos pilies ra\xc5\xa1tininkas Greifas greta nu\xc5\xbeudytos moters atrado dar gyv\xc4\x85 keli\xc5\xb3 m\xc4\x97nesi\xc5\xb3 k\xc5\xabdik\xc4\xaf. Jis mergait\xc4\x99 parsine\xc5\xa1\xc4\x97 \xc4\xaf namus, nes ji b\xc5\xabt\xc5\xb3 mirusi badu, pakrik\xc5\xa1tijo Majos vardu ir augino kaip sav\xc4\x85 dukr\xc4\x85. Metams b\xc4\x97gant ji tapo dailia mergina._NEWLINE_Maj\xc4\x85 pamilo Siguldos pilies sodininkas Heilas. Meil\xc4\x97 buvo abipus\xc4\x97. Buvo numatyta vestuvi\xc5\xb3 diena, tod\xc4\x97l jaunieji, nieko nebijodami kone kas vakar\xc4\x85 susitikin\xc4\x97davo prie Gutmanio olos. Ir 1620 m. rugpj\xc5\xab\xc4\x8dio 6 d., gavusi nuo Heilo \xc5\xbeinut\xc4\x99, kad ateit\xc5\xb3 prie olos po vidurdienio, nes vakare jis negal\xc4\x97si\xc4\x85s, Maja kartu su tikra Greifo dukra, a\xc5\xa1tuonmete Lenta nusileido nuo kalno. Bet ma\xc5\xbeoji Lenta pavargo ir pris\xc4\x97do pails\xc4\x97ti. O vakarop \xc4\xaf Turaid\xc4\x85 at\xc4\x97j\xc4\x99s Heilas su\xc5\xbeinojo, kad jo mylimoji negyva._NEWLINE_Pirmiausia \xc4\xaftarimas krito ant paties Heilo. Ta\xc4\x8diau Turaidos ponas \xc5\xa0ildheimas, kuris gul\xc4\x97jo ligos patale, nepatik\xc4\x97jo tuo ir \xc4\xaftar\xc4\x97 lenk\xc5\xb3 armijos dezertyrus Jakubovsk\xc4\xaf ir Skudrit\xc4\xaf, kurie pas j\xc4\xaf tarnavo jau por\xc4\x85 met\xc5\xb3, bet gars\xc4\x97jo kaip girtuokliai ir paleistuviai. Skudritis kit\xc4\x85 dien\xc4\x85 pats at\xc4\x97jo pas pon\xc4\x85 ir papasakojo, kas nutiko._NEWLINE_Jis pasak\xc4\x97, kad Jakubovskis taip pat buvo \xc4\xafsimyl\xc4\x97j\xc4\x99s Maj\xc4\x85 nuo tada, kai atkako \xc4\xaf Turaid\xc4\x85. Prie\xc5\xa1 tris m\xc4\x97nesius jis pasi\xc5\xabl\xc4\x99s Majai rank\xc4\x85 ir \xc5\xa1ird\xc4\xaf, bet ta atsakiusi, kad jau yra susi\xc5\xbead\xc4\x97jusi su Heilu. Jakubovskis \xc4\xafsi\xc5\xbeeid\xc4\x97, ta\xc4\x8diau jo b\xc5\xabta atkaklaus ir klastingo. Jis pasikviet\xc4\x97 Skudrit\xc4\xaf, pasi\xc5\xabl\xc4\x97 atvilioti Maj\xc4\x85 \xc4\xaf Gutmanio ol\xc4\x85 ir abiem j\xc4\x85 i\xc5\xa1prievartauti. Heilo vardu jis ir pasiunt\xc4\x97 \xc5\xbeinut\xc4\x99 Majai._NEWLINE_Abu dezertyrai prie olos at\xc4\x97jo anks\xc4\x8diau ir pasisl\xc4\x97p\xc4\x97 kr\xc5\xabmuose. Kai at\xc4\x97jo Maja, Jakubovskis jai pastojo keli\xc4\x85 ir \xc5\xa1iurk\xc5\xa1\xc4\x8diausiais \xc5\xbeod\xc5\xbeiais i\xc5\xa1sak\xc4\x97 savo ketinimus. Mergina prie\xc5\xa1inosi, bet Jakubovskis buvo stiprus \xc5\xbemogus ir parvert\xc4\x97 j\xc4\x85 ant \xc5\xbeem\xc4\x97s. Tada Maja prad\xc4\x97jo pra\xc5\xa1yti, kad teb\xc5\xabnie jo valia, bet ji atsiduos tik tada, kai padovanos jam savo stebukling\xc4\x85 skarel\xc4\x99, kuri saugo j\xc4\x85 ne\xc5\xa1iojant\xc4\xaf nuo visko. Jeigu jis netik\xc4\xafs, tegul kerta jai kardu. Jis kirto merginai per kakl\xc4\x85, apgobt\xc4\x85 skarele, ir Maja krito ant \xc5\xbeem\xc4\x97s, krauju apta\xc5\xa1kydama \xc5\xbeudik\xc4\x85. Tuo metu Skudritis visai greta i\xc5\xa1girdo ma\xc5\xbeosios Lentos klyksm\xc4\x85. Jis i\xc5\xa1sigando ir pab\xc4\x97go._NEWLINE_I\xc5\xa1girdo Lentos \xc5\xa1auksm\xc4\x85 ir Jakubovskis. Jis n\xc4\x97r\xc4\x97 \xc4\xaf mi\xc5\xa1k\xc4\x85, ir Skudritis jo daugiau nemat\xc4\x97. Tik ryt\xc4\x85 rado j\xc4\xaf pasikorus\xc4\xaf mi\xc5\xa1ke, tod\xc4\x97l ir at\xc4\x97j\xc4\x99s papasakoti, kas nutiko oloje. Nekaltasis Heilas tuoj pat buvo i\xc5\xa1leistas i\xc5\xa1 kal\xc4\x97jimo, bet jo viet\xc4\x85 u\xc5\xbe\xc4\x97m\xc4\x97 Skudritis, pras\xc4\x97d\xc4\x97j\xc4\x99s belang\xc4\x97je keturis m\xc4\x97nesius ._NEWLINE_Maja buvo palaidota senuosiuose kapuose prie Turaidos ba\xc5\xbeny\xc4\x8dios, o ant jos kapo pasodinta liepa. Senoji liepa dabar jau baigia savo am\xc5\xbei\xc5\xb3, bet greta 1985 m. pasodinta nauja, prat\xc4\x99sianti atminim\xc4\x85 apie meil\xc4\x97s istorij\xc4\x85.\n_START_SECTION_\nLegendos gimimas\n_START_PARAGRAPH_\nTuomet, XVII a. prad\xc5\xbeioje, kai dar buvo deginamos raganos ir \xc5\xbemon\xc4\x97se plito romanti\xc5\xa1ki pasakojimai apie riterius, i\xc5\xa1tikimyb\xc4\x99 ir meil\xc4\x99. Galima prisiminti gana pana\xc5\xa1i\xc4\x85 itali\xc5\xa1k\xc4\x85 legend\xc4\x85 apie Rodomont\xc4\x85 ir Izabel\xc4\x99, kuri\xc4\x85 apra\xc5\xa1\xc4\x97 L. Ariostas (1474-1533). Tod\xc4\x97l ir Majos ir Heilo istorija negal\xc4\x97jo netapti legenda. Ta\xc4\x8diau liaudies k\xc5\xabryboje greitai buvo pamir\xc5\xa1tos kai kurios nusikaltimo tyrimo ir teismo apklausos detal\xc4\x97s, o ilgainiui legenda papildyta ir neb\xc5\xabtais faktais._NEWLINE_Es\xc4\x85 Viktoras pats surad\xc4\x99s mir\xc5\xa1tan\xc4\x8di\xc4\x85 mylim\xc4\x85j\xc4\x85, o kadangi \xc4\x97j\xc4\x99s \xc4\xaf pasimatym\xc4\x85 su pjautuvu rankoje, ka\xc5\xbekas j\xc4\xaf pamat\xc4\x99s pagalvojo, kad jis ir yra tikrasis \xc5\xbeudikas. I\xc5\xa1 tikr\xc5\xb3j\xc5\xb3 ma\xc5\xbeoji Lenta i\xc5\xa1sigandusi nub\xc4\x97go ne \xc4\xaf Turaid\xc4\x85, o \xc4\xaf Krimuld\xc4\x85 ir buvo i\xc5\xa1tikta tokio \xc5\xa1oko, kad tik ryt\xc4\x85 atsigavusi ir pasisakiusi i\xc5\xa1 kur esanti, buvo atvesta \xc4\xaf Turaid\xc4\x85. Ta\xc4\x8diau ji teis\xc4\x97jo nebuvo apklausiama._NEWLINE_Jeigu Skudritis b\xc5\xabt\xc5\xb3 pasak\xc4\x99s, kad Jakubovskis Maj\xc4\x85 papras\xc4\x8diausiai u\xc5\xbemu\xc5\xa1\xc4\x97, jis b\xc5\xabt\xc5\xb3 buv\xc4\x99s apkaltintas bendrininkavimu ir jo b\xc5\xabt\xc5\xb3 laukusi tokia pati bausm\xc4\x97, kaip \xc5\xbeudiko. Ta\xc4\x8diau, kai jis pasak\xc4\x97, jog Maja pati pasi\xc5\xabliusi Jakubovskiui kirsti jai kardu per kakl\xc4\x85, Skudritis tapo viso labo tik liudininku. Teis\xc4\x97jas ne i\xc5\xa1 karto pripa\xc5\xbeino, kad Skudritis nekaltas, jo nuosprendis priimtas tik gruod\xc5\xbeio 15 d._NEWLINE_Legenda byloja, kad Viktoras po to pats nusi\xc5\xbeud\xc4\x99s, ir net jo vardu pavadinta ola, esanti netoli nuo Gutmanio olos. Ta\xc4\x8diau teismo med\xc5\xbeiagoje, kaip nurod\xc4\x97 M. Volfeldtas, Majos mylimojo vardas buvo Heilas, o ir pa\xc4\x8dios Majos pravard\xc4\x97 Turaidos Ro\xc5\xbe\xc4\x97 atsirado tik po to, kai 1848 m. A. Kamereris savo rinkinyje \xe2\x80\x9eJungfrau von Treiden\xe2\x80\x9c \xc4\xafd\xc4\x97jo liaudies dain\xc4\x85 apie Ro\xc5\xbe\xc4\x99._NEWLINE_Dainas 1857 m. J. Daugei knygoje \xe2\x80\x9eTuraidas jumprava\xe2\x80\x9c i\xc5\xa1vertus \xc4\xaf latvi\xc5\xb3 kalb\xc4\x85, Ro\xc5\xbe\xc4\x97s vardas i\xc5\xa1populiar\xc4\x97jo ir buvo susietas su Turaidos mergel\xc4\x97s Majos vardu. Maja tapo etikos, moral\xc4\x97s ir i\xc5\xa1tikimyb\xc4\x97s simboliu. Kasmet gegu\xc5\xbe\xc4\x97s 10 d. Latvijoje minima kaip Majos diena._NEWLINE_Latvijoje yra susib\xc5\xabrusi populiarios ir liaudies muzikos grup\xc4\x97 (vadovas Imantas Kalninis), pasivadinusi \xe2\x80\x9eTuraidas Roze\xe2\x80\x9c. \xc5\xa0iuo vardu pasivadin\xc4\x99s ir pranc\xc5\xabzi\xc5\xa1k\xc5\xb3 buldog\xc5\xb3 veislynas.'